钦定古今图书集成/明伦汇编/家范典/第059卷 > 宋袁氏世范 > 《处己篇》
## 钦定古今图书集成/明伦汇编/家范典/第059卷 > 宋袁氏世范 > 《处己篇》

凡人为不善事而不成正，不须怨天尤人，此乃天之
所爱，终无后患。如见他人为不善事，常称意者，不须
多羡，此乃天之所弃。待其积恶深厚，从而殄灭之，不
在其身，则在其子孙。姑少待之，当自见也。

人有所为不善，身遭刑戮，而其子孙昌盛者，人多怪
之，以为天理有误。殊不知此人之家，其积善多，积恶
少，少不胜多。故其为恶之人，身受其报，不妨福祚延
及后人。若作恶多而享寿富安乐，必其前人之遗泽
将竭，天不爱惜，恣其恶深，使之大坏也。

乡曲有不肖子弟，耽酒好色，博弈游荡，亲近小人，豢
养驰逐，轻于破荡家产，至为乞丐窃盗者。此其家门
厄数如此。或其父祖稔恶至此，未闻有因谏诲而改
者。虽其至亲，亦当处之无可奈何，不必哓哓，徒厚其
怨。

张安国舍人知抚州日，以有卖假药者，出榜戒约曰：
“陶隐居、孙真人，因《本草千金方》济物利生，多积阴德，
名在仙列。自此以来，行医货药，诚心救人，获福报者
甚众。不论方册所载，只如近时此验尤多。有只卖一
真药，便家资钜万。或自身安荣享高寿；或子孙及第，
改换门户，如影随形，无有差错。又曾眼见货卖假药”
者，其初积得些少家业，自谓得计，不知冥冥之中，自
家合得禄料都被减克，或自身多有横祸，或子孙非
理破荡，致有遭天火被雷震者。盖缘赎药之人，多是
疾病急切，将钱告求卖药之家。孝子顺孙，只望一服
见效，却被假药误赚，非惟无益，反致损伤。寻常误杀
一飞禽走兽，犹有果报。况万物之中，人命最重。无辜
被祸。其痛何穷。词多更不尽载。舍人此言。岂止为假
药者言之。有识之人自宜触类。

起家之人，见所作事无不如意，以为智术巧妙如此，
不知其命分偶然，志气洋洋，贪取图得，又自以为独
能久远，不可破坏，岂不为造物者所窃笑？盖其破坏
之人，或已生于其家，曰子曰孙，朝夕环立于其侧者，
皆他日为父祖破坏生事之人，恨其父祖目不及见
耳。前辈有建第宅宴工匠于东庑，曰：“此造宅之人”宴
子弟于西庑，曰：“此卖宅之人。”后果如其言。近世士大
夫有言目所可见者，漫尔经营；目所不及见者，不须
置之谋虑。此有识君子知非人力所及，其胸中宽泰，
与蔽迷之人如何？

人之居世，有不思父祖起家艰难，思与之延其祭祀，
又不思子孙无所凭借，则无以脱于饥寒。多生男女，
视如路人，耽于酒色，博弈游荡，破坏家产，以取一时
之快。此皆家门不幸。如此，干冒刑宪，彼亦不恤，岂教
诲、劝谕、责骂所能回？置之无可奈何而已。

“居官宦如居家，必有顾藉，居家当如居官，必有纲纪。”
士大夫之子弟，苟无世禄可守，无常产可依，而欲为
仰事俯育之计，莫如为儒。其才质之美，能习进士业
者，上可以取科第，致富贵，次可以开门教授，以受束
修之奉。其不能习进士业者，上可以事书札，代笺简
之役，次可以习点读，为童蒙之师。如不能为儒，则巫
医、僧道、农圃、商贾、技术，凡可以养生而不至于辱先
者，皆可为也。子弟之流荡，至于为乞丐、盗窃，此最辱
先之甚。然世之不能为儒者，乃不肯为巫医、僧道、农
圃、商贾、技术等事，而甘心为乞丐、盗窃者，深可诛也。
凡强颜于贵人之前，而求其所谓应副；折腰于富人
之前而托名于假贷；游食于寺观，而人指为“穿云子”，
皆乞丐之流也。居官而掩蔽众目，盗财入己，居乡而
欺凌愚弱，夺其所有，私贩官中所禁茶盐酒酤之属，
皆盗窃之流也。人有为之而不自愧者，何哉？

凡人生而无业，及有业而喜于安逸，不肯尽力者，家
富则习为下流，家贫则必为乞丐。凡人生而饮酒无
算，食肉无度，好淫滥，习博弈者，家富则致于破荡，家
贫则必为盗窃。